b'\n_START_ARTICLE_\nSutomi\xc5\xa1\xc4\x87ica\n_START_SECTION_\nGeografija\n_START_PARAGRAPH_\nKraj le\xc5\xbei na severovzhodni obali otoka ob lepem zalivu okoli 2 km oddaljen od trajektnega pristani\xc5\xa1\xc4\x8da v Preku. Jugozahodno od naselja stoji 238 mnm visok gri\xc4\x8d Vela glava s katerega je lep razgled  na zadarski arhipelag._NEWLINE_V dnu okoli 1200 m dolgega in pri vstopu okoli 200 m \xc5\xa1irokega zaliva Luka Sutomi\xc5\xa1\xc4\x87ica le\xc5\xbei varen pristan, ki nudi privez manj\xc5\xa1im plovilom. Zaliv, ki je najve\xc4\x8dji na vzhodni obali otoka, je varen pred vsemi vetrovi, razen pred burjo. Globina morja v zalivu je od 8 do 12 m. Pristan varuje okoli 250 m dolg kole\xc4\x8dast valobran, na koncu katerega stoji svetilnik, ki oddaja svetlobni signal: R Bl(2) 5s. Za valobranom le\xc5\xbeijo \xc5\xa1tirje razli\xc4\x8dno dolgi pomoli nove marine \xc2\xbbMarina Olive Island\xc2\xab, ki je pri\xc4\x8dela delovati leta 2007. Marina ima 200 privezov v morju, premi\xc4\x8dno dvigalo (travellift), tehni\xc4\x8dni servis in trgovino._NEWLINE_Pred vstopom v zaliv stoji na koncu severozahodne strani rta Sv.Grgur svetilnik, ki prav tako oddaja svetlobni signal: R Bl(2) 5s. Nazivni domet svetilnika je 4 milje.\n_START_SECTION_\nGospodarstvo\n_START_PARAGRAPH_\nGlavna gospodarska dejavnost prebivalcev Sutomi\xc5\xa1\xc4\x87ice sta poljedelstvo in turizem. V kraju je mo\xc5\xbeno najeti turisti\xc4\x8dne sobe in apartmaje.\n_START_SECTION_\nZgodovina\n_START_PARAGRAPH_\nNaslje in \xc5\xbeupnijska cerkev sv.Eufemije se v starih listinah prvi\xc4\x8d omenjata 1349. Dana\xc5\xa1nja baro\xc4\x8dna cerkev sv.Eufemije je bila dograjena 1679. Na rtu sv. Grgur, ki s severozahodne strani zapita zaliv stoji ohranjena kapelica sv. Grgurja. Kapelica je bila v 15. stoletju prvi\xc4\x8d obnovljena. Ob kapelici so ru\xc5\xa1evine fran\xc4\x8di\xc5\xa1kanskega samostana postavljenega v za\xc4\x8detku 15. stoletja.'